**Helt enkelt!**

I dag skal meget være helt enkelt, hvilket står i modsætning til det komplicerede og indviklede. Men her forveksler vi let det enkle med det at leve enkelt. Således er det kun sjældent, vi taler om enkelhed som en karakteregenskab. Her vil mange måske hurtigt kategorisere den enkle person som enfoldig og dermed ensidig eller dum. Men sådan forholder det sig ikke nødvendigvis. Den, der lever i enkelhed, undlader at fordoble sig selv eller overbelægge sig selv og lever derfor uden at besmykke sig eller smøre mere på. Lever man enkelt, lever man troskyldigt, som den man er, uden løgne og overdrivelser om egne fortræffeligheder.

Mennesket kan være uforståelig indviklet, men det forhindrer os ikke i at være og leve enkelt, uden at give vores ego dobbelt status. Som analogt billede er rosen mere indviklet end de fleste blomster. Men den blomstrer ikke for at blive set. Paradokset synes at være, at alt er mere enkelt, end vi kan forestille os, og samtidig mere indviklet, end vi kan tænke os til. I enhver situation eksisterer der således en uendelig række årsager, men eksistensen kan være enkel.

Etisk set vil en stræben efter det gode kunne kobles med et liv i enkelhed. Livet i enkelhed er en modgift mod infiltreret selvhøjtidelighed, hvor man let farer vild i selvskabte illusioner løsrevet fra virkeligheden. Som sådan kan enkelhed anspore til lethed og gennemsigtighed.

Men i dag går flere billedligt talt rundt med et kompas i hånden for ustandselig at tage bestik af alt, hvad de siger, tænker og gør set ud fra den reaktion, som det afstedkommer blandt andre. Dette er i sin kerne selvoptagethed og enkelhedens modsætning. Man overbelægger det, man har gjort, af angst for at have gjort eller sagt for meget eller for lidt. Set sådan er vi blevet en nation af selvmonitorerede individualister, som i ethvert nu lader andre være det spejl, hvorfra vi finder grimassen, der kan passe. Modsat med enkelhed. Her stopper vi ikke op og retter kunstfærdigt på masken. Enkelhed er derimod blikkets gennemsigtighed, talens oprigtighed og handlingernes retskaffenhed.

Men enkelhed er ikke blot oprigtighed eller fravær af hykleri og løgnagtighed. Enkelhed er måske i højere grad fravær af kunstighed, opstyltethed og en beregnende egoisme. På den måde er det bedre med en oprigtig løgn end beregnende ærlighed. Mennesket, der beregner sig, føler sig ikke godt tilpas blandt andre, og andre føler sig ikke godt tilpas med vedkommende. Som regel foretrækker vi mennesker, som er mindre regelrette og mere ufuldkomne.

Enkelhed er spontanitet og uhildet munter improvisation. At leve i enkelhed er samtidig at leve i tilstrækkelighed med virkeligheden. Man har nok i den, man er, og i det, man befinder sig i. Kort sagt og helt enkelt!